Ľ. Kaník, minister práce, sociálnych vecí a rodiny SR: (2003-07-03):
Pár slov prečo. Mohol by som hádam začať tým, že vo vládnom vyhlásení máme zaznamenanú tézu o antikorporativizme. A naozaj NÚP je dokonalým príkladom systému, kde korporativizmus funguje. A to až do takej miery, že sa ani nerozhoduje hlasovaním, ale konsenzom. A to nesmiernym spôsobom logicky spôsobuje problémy. Pán poslanec Tkáč sa vyjadril o korupcii v novom systéme. A v tomto systéme azda korupcia nemá svoju dokonalú živnú pôdu? Azda na jednotlivých okresoch, kde sú z rôznych miestnych zoskupení nominovaní zástupcovia do správnych výborov, ktorí rozhodujú o miliardách dohromady za celé Slovensko, samozrejme, rozdelené na jednotlivé okresy, komu dajú, komu nedajú, komu podporia pracovné miesta, komu nepodporia. To nie je dobrou a nekontrolovanou živnou pôdou na takéto nakladanie? Kto nominoval a nominuje zástupcov odborov a zástupcov zamestnávateľov do jednotlivých organizácií? Niekto ich zvolil? Niekto im dal nejaký demokratický mandát? Nie, nie je to tak. Je to čistý, naozaj, korporativizmus a to si treba uvedomiť. Tiež pán Tkáč sa snažil poukázať na to, že peniaze, ktoré NÚP má, sa nejakým spôsobom použijú na štátne účely. Predovšetkým by som nebol rád, keby sa minister financií, nie že tento, ale akýkoľvek, vykresľoval ako nejaký nepriateľ občanov a krajiny. Veď minister financií by predovšetkým mal mať v prvom rade záujem na efektívnom využívaní prostriedkov, to je jedna vec. Ale hlavne peniaze, ktoré dnes spravuje NÚP, prechádzajú nie do štátneho rozpočtu, ale do Sociálnej poisťovne, pretože na Sociálnu poisťovňu prechádza výber poistného v nezamestnanosti, aj výplata. Takže tam idú, do verejnoprávnej inštitúcie, tam budú naďalej uložené a žiadny štátny rozpočet ich nebude používať. Tak, prosím, nezavádzajme sa takto navzájom. A to najdôležitejšie som si nechal na záver. Podľa mňa, pre mňa aspoň, tou veľmi dôležitou vecou je, že takouto operáciou nebudeme mať dva úrady s tisícami zamestnancov, ale že budeme mať jeden úrad, ktorý summa summarum bude mať o tisíc zamestnancov menej ako súčasný počet, spojený počet zamestnancov týchto úradov. Tak naše prepočty ukazujú. (Potlesk.) A tým budú naozaj služby kvalitnejšie, keďže ľudia budú môcť chodiť na jedno miesto, keďže až 90 % nezamestnaných sú zároveň poberateľmi sociálnych dávok, to znamená, sú klientom obidvoch súčasných systémov. Ďakujem za pozornosť. (Potlesk.) P. Rusko, podpredseda NR SR: Ďakujem pekne, pán minister. Chce sa vyjadriť spoločná spravodajkyňa? Nechce. Ďakujem pekne. Konštatujem, že hlasovať o zákone budeme neskôr, a preto budeme pokračovať vsunutým bodom, a to druhým čítaním o návrhu poslanca Národnej rady Slovenskej republiky Jána Drgonca na vydanie zákona, ktorým sa mení a dopĺňa zákon č. 185/2002 Z. z... (Veľký ruch v sále.) Poprosím vás o pokoj v rokovacej sieni. Pán podpredseda Bugár, aj pre vás to platí. ... o Súdnej rade Slovenskej republiky a o zmene a doplnení niektorých zákonov . Návrh zákona ste dostali pred prvým čítaním ako tlač 211 a spoločnú správu výborov máte ako tlač 211a. Predtým ako dám slovo pánovi poslancovi Jánovi Drgoncovi, vám chcem povedať, že hlasovanie o zákonoch bude zajtra od 9.00 hodiny vzhľadom na situáciu v kluboch. Dnes budeme pokračovať v prerokúvaní jednotlivých zákonov. (Reakcia z pléna.) To som nepovedal. Nech sa páči, pán poslanec. Nech sa páči, pán poslanec, máte slovo. J. Drgonec, poslanec: Ďakujem pekne. Dámy a páni, o Súdnej rade Slovenskej republiky, jej mieste v ústave a právnom poriadku a na základe toho v spoločnosti som hovoril niekoľkokrát. Ide o orgán, ktorý by mal rozhodovať o služobnom postupe sudcov, teda o preraďovaní sudcov okresných súdov na krajské súdy a z krajských súdov na Najvyšší súd za podmienok ustanovených zákonom. Ide o orgán, ktorý by mal rozhodovať o disciplinárnej zodpovednosti sudcov, čo vzhľadom na všeobecné predstavy o činnosti sudcov je veľmi dôležitá časť pôsobnosti Súdnej rady. A je to štátny orgán, ktorý by mal plniť rad ďalších ústavou daných úloh. Tento orgán v súčasnosti má problémy s organizáciou svojej činnosti, pretože celú činnosť Súdnej rady zabezpečuje na čiastkový úväzok jedna sekretárka, ktorá pôsobí na Najvyššom súde Slovenskej republiky. To je všetko, pokiaľ ide o administratívne zabezpečenie. Ide o orgán, ktorý nemá vlastný rozpočet. Minulý rok dostal príspevok 5,5 mil. korún z rezervy vlády Slovenskej republiky. No a pri takomto zabezpečení a vlastne pri úplnej absencii právnej úpravy by mal vykonávať svoju pôsobnosť. Návrh novely zákona, ktorý predkladám, smeruje k tomu, aby sa mohla vytvoriť kancelária Súdnej rady nie v podobe mnoho desiatok úradníkov, ale proste v podobe základných niekoľkých ľudí zabezpečujúcich chod Súdnej rady. Návrh zákona smeruje k tomu, aby Súdna rada mala vlastné prostriedky a predovšetkým aby bola spôsobilá konať. Smeruje teda k tomu, aby sa jej priznali práva, ktoré sú obvyklé u iných štátnych orgánov, ako nahliadanie do spisov, právo vyžadovať súčinnosť iných štátnych orgánov a podobne. Napokon v nemalej miere smeruje návrh k tomu, aby sa neopakovali tie problémy, ktoré existujú v oblasti voľby predsedu Najvyššieho súdu, úradu, ktorý do dnešného dňa nie je obsadený, a aby nenastali podobné problémy vo chvíli, až Slovenská republika bude obsadzovať súdne orgány Európskej únie. Toľkoto na úvod k predloženému návrhu novely zákona. Ďakujem za pozornosť. P. Rusko, podpredseda NR SR: Ďakujem pekne, pán poslanec. Dávam slovo spoločnému spravodajcovi z ústavnoprávneho výboru poslancovi Petrovi Miššíkovi, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru.